Χαρτογραφούν στάσεις λεωφορείων - Θα φέρουν αριθμό και όνομα

Στην αγορά υπηρεσιών τοπογράφου μηχανικού προχωρεί το υπουργείο Μεταφορών. Προς την κατεύθυνση αυτή, ζητήθηκε από την Επιτροπή Οικονομικών της Βουλής η αποδέσμευση ποσού ύψους €60.000.





Ο τοπογράφος που θα επιλεγεί μέσω ανοικτού διαγωνισμού θα αναλάβει να καταγράψει όλες τις στάσεις λεωφορείων, όπως επίσης, την αρίθμηση, τη βαθμονόμηση, τη δημιουργία δρομολογίων – στάσεων και την εισαγωγή των πληροφοριών στο σύστημα γεωγραφικής βάσης δεδομένων.Για κάθε στάση θα δοθεί μοναδικός αριθμός με σκοπό την ενσωμάτωση της στο σύστημα τηλεματικής, κάτι που είναι απαραίτητο για την παροχή πληροφοριών στο κοινό και την ανακοίνωση της επόμενης στάσης εντός των λεωφορείων. Παράλληλα, δρομολογείται η περαιτέρω αναβάθμιση 60 λεωφορείων του παραλιακού και αστικού άξονα με την τοποθέτηση συστημάτων ασφαλείας και προβολής διαφημίσεων με σκοπό τη δημιουργία πρότυπων λεωφορείων, έναντι δαπάνης που υπολογίστηκε από το υπουργείο Μεταφορών στις €300.000.Ειδικότερα, οι εταιρείες λεωφορείων καθώς και το υπουργείο Μεταφορών δεν έχουν προχωρήσει μέχρι σήμερα σε λεπτομερή καταγραφή των στάσεων. Ορισμένες από τις εταιρείες λεωφορείων διαθέτουν στοιχεία τα οποία δεν είναι πλήρη.

ΔΙΑΒΑΣΤΕ ΕΠΙΣΗΣ:

Δηλαδή, δεν καλύπτουν όλη τη γεωγραφική περιοχή τους ή δεν είναι σε ψηφιακή μορφή ή καταγράφηκαν πολύ παλαιότερα και σήμερα χρίζουν επικαιροποίησης. Πέραν της λεπτομερούς καταγραφής της θέσης των στάσεων, το υπουργείο Μεταφορών θα προχωρήσει με συγκεκριμένη μεθοδολογία για την αρίθμηση και ονομασία τους, κάτι που είναι απαραίτητο για την παροχή πληροφοριών στους επιβάτες και την ανακοίνωση της επόμενης στάσης εντός του λεωφορείου.



Ταυτόχρονα, απαιτείται, η αξιολόγηση της κατάστασης της κάθε στάσης και βαθμονόμηση της, δηλαδή, να δοθεί σειρά κατάταξης, κάτι που θα βοηθήσει το υπουργείο Μεταφορών να κατευθύνει τις μελλοντικές παρεμβάσεις του για επιδιόρθωση τόσο της στάσης, του στεγάστρου αλλά και της υποδομής γενικότερα. Για τη βαθμονόμηση/ κατάταξη, τα στοιχεία θα συνδυαστούν με τα δεδομένα χρήσης των στάσεων, όπως είναι για παράδειγμα ο αριθμός επιβατών που μετεπιβιβάζονται σε κάθε στάση.



Με την αποδέσμευση του κονδυλίου από την Επιτροπή Οικονομικών της Βουλής, θα προκηρυχθεί ανοικτός διαγωνισμός από το Τμήμα Δημοσίων Έργων για την αγορά υπηρεσιών τοπογράφου μηχανικού, ο οποίος, σύμφωνα με το υπουργείο Μεταφορών, θα αναλάβει την:



* Πλήρη καταγραφή των στάσεων (θέση, φυσική κατάσταση στάσης - στεγάστρου, υφιστάμενης υποδομής) και δημιουργία μητρώου σε γεωγραφική βάση δεδομένων.



* Κατάταξη στάσεων με στόχο να κατευθύνει τις παρεμβάσεις για επιδιόρθωση, χρησιμοποιώντας κριτήρια όπως η σημαντικότητα στάσης, κατάσταση πινακίδας, στεγάστρου, υφιστάμενης υποδομής κ.ά.



* Αρίθμηση των στάσεων. Για κάθε στάση θα δοθεί μοναδικός αριθμός για ενσωμάτωση του στο σύστημα τηλεματικής.



* Ονοματολογία των στάσεων. Για κάθε στάση θα δοθεί μοναδικό όνομα για ενσωμάτωση του στο σύστημα τηλεματικής.



* Ταξινόμηση των στάσεων, για το ποιες στάσεις εμπίπτουν σε ποιες διαδρομές.



ΚΑΜΕΡΕΣ ΚΑΙ ΟΘΟΝΕΣ ΓΙΑ ΠΡΟΒΟΛΗ ΔΙΑΦΗΜΙΣΕΩΝ ΣΕ 60 ΟΧΗΜΑΤΑ



Οι επτά εταιρείες λεωφορείων συμπεριλαμβανομένου και του Δήμου Λευκωσίας διαθέτουν συνολικά 882 λεωφορεία. Από αυτά με βάση και τα αποτελέσματα της ολοκληρωμένης επισκόπησης που έγινε τον περασμένο Σεπτέμβριο, 330 λεωφορεία πληρούν τις προδιαγραφές (διαθέτουν ηλεκτρονικό «εγκέφαλο») για την εγκατάσταση ολοκληρωμένου συστήματος παροχής πληροφοριών σε σχέση με τη λειτουργική και μηχανική κατάσταση του οχήματος.



Σε 60 οχήματα του στόλου των επτά εταιρειών λεωφορείων που χρησιμοποιούνται σε κύριους παραλιακούς και αστικούς άξονες, κρίθηκε ότι υπάρχει ανάγκη για εγκατάσταση πρόσθετων συστημάτων τα οποία θα είναι χρήσιμα τόσο για τη συλλογή δεδομένων επιβατικής κίνησης όσο και για τη δημιουργία πρότυπων λεωφορείων με στόχο την αναβάθμιση της συνολικής εικόνας της υπηρεσίας. Τα συστήματα που θα εγκατασταθούν κατόπιν ανοικτού διαγωνισμού στα 60 λεωφορεία είναι τα εξής:



* Σύστημα μέτρησης επιβατών στις πόρτες εξόδου του λεωφορείου για διαπίστωση της πληρότητας. Η συλλογή στοιχείων σε σχέση με την πληρότητα των λεωφορείων είναι απαραίτητα τόσο για τη βελτίωση της υπηρεσίας όσο και για την αγορά κατάλληλου μεγέθους σχημάτων. Επίσης, τα στοιχεία αυτά είναι χρήσιμα για την ετοιμασία των νέων συμβάσεων παραχώρησης που αναμένεται να προκηρυχθούν εντός ενός έτους περίπου και θα τεθούν σε ισχύ τον Ιούλιο του 2020. Λεωφορεία που θα διαθέτουν τέτοιο σύστημα, ευκαιριακά, θα χρησιμοποιούνται και σε διαφορετικά δρομολόγια προκειμένου να συλλέγονται στοιχεία από όλο το δίκτυο.



* Σύστημα κλειστού κυκλώματος τηλεόρασης (CCTV). Θα χρησιμοποιείται για αύξηση της ασφάλειας και οπτικής επιβεβαίωσης μετρήσεων από το σύστημα μέτρησης επιβατών. Επίσης, το σύστημα θα χρησιμοποιείται για την ενημέρωση της τοποθεσίας των επιβατών όπως και για την επόμενη στάση. Το συγκεκριμένο σύστημα πέραν της καταγραφής της εικόνας που θα λαμβάνεται από τις κάμερες θα μπορεί να προβάλλει ταυτόχρονα και διαφημίσεις. Προς την κατεύθυνση αυτή, θα αγοραστούν 180 κάμερες (τρεις ανά λεωφορείο).



* TFT οθόνες για την προβολή διαφημίσεων εντός των λεωφορείων.



€300.000 το κόστος πρόσθετων προϊόντων



Όπως εκτιμά το υπουργείο Μεταφορών, το συνολικό κόστος αγοράς των πρόσθετων προϊόντων (μετρητές επιβατών, κάμερες και TFT Οθόνες) που θα εγκατασταθούν στα 60 λεωφορεία, θα ανέλθει στις €300.000 περίπου και αναλύεται ως εξής:



* 60 μετρητές επιβατών Χ €2.400 = €144.000.

* 180 κάμερες Χ €140 = €25.200.

* 60 TFT Οθόνες Χ €500 = €30.000.

* Συνεργασία του προμηθευτή για σύνδεση των συστημάτων και επίλυση προβλημάτων στην εγκατάσταση όπως και συντήρησή τους για τρία χρόνια = €100.000.